            У складу са чланом 34. *Закона о уџбеницима* („Службени гласник РС", бр. 27/18) избор уџбеника за школску 2022/23 годину вршиће се на следећи начин:

1.      Потребно је извршити избор уџбеника за четврти и осми разред основног образовања и васпитања, на период од четири године – пошто буде објављен допуњени *Каталог уџбеника за четврти и осми разред основног образовања и васпитања.* Напомињемо да ће *Каталог* бити објављен до половине марта текуће године, пошто буду пристигле стручне оцене Завода за унапређивање образовања и васпитања за све рукописе уџбеника за предмете Техника и технологија и Информатика и рачунарство, који су предати на оцену у законском року, односно у року од 150 дана од дана ступања на снагу новог програма наставе и учења („Службени гласник РС – Просветни гласник", 5/21 од 29. јуна 2021. године).

2.      Пошто је објављен и нови програм за предмет Техника и технологија за седми разред основног образовања, потребно је за ученике који ће  школској 2022/23. години похађати седми разред, изабрати нови уџбеник за предмет  Техника и технологија, припремљен по нoвом програму наставе и учења за овај предмет – у складу са чланом 19.  став 5. Закона о уџбеницима. Избор ће школе извршити пошто буде објављена *Допуна Каталога уџбеника за трећи и седми разред основног образовања и васпитања*  („ Службени гласник РС– Просветни гласник", бр. 2/20,2/21,17/21 и 18/21). Очекује се да буде објављена до 15. марта текуће године.

3.      Кад је реч о уџбеницима за остале разреде основног образовања и васпитања, не врши се избор за школску 2022/23. годину, јер још увек није истекао рок за нови избор уџбеника за те разреде -  прописан Законом.

Изузетак под којим је могуће донети одлуку о промени уџбеника и за ове разреде прописан је чланом 34. став 13. *Закона*.

Позивамо све основне школе на територији Републике Србије да предстојећи избор уџбеника  изврше у складу са наведеним одредбама *Закона о уџбеницима.*

Сектор за предшколско  и основно образовање и васпитање